ગાંધીનગર– ગુરુવારે વિદેશવિભાગના એક કાર્યક્રમમાં ગાંધીનગર આવેલાં વિદેશ રાજ્યપ્રધાન એમ જે અકબરે જણાવ્યું હતું કે બિનનિવાસી ભારતીયોને દેશવાસીઓ સાથે જોડવાનો ભગીરથ પ્રયાસ કરાયો છે. અમે બે દિલોને જોડવા મજબૂત બ્રિજ બાંધ્યો છે, જેથી રાષ્ટ્રના વિકાસમાં તેમના સહયોગને નવું દિશાદર્શન મળે. તેમણે એમ પણ જણાવ્યું કે, અમારા માટે વ્હાઇટ કોલર, બ્લ્યુ કોલર એવા કામના પ્રકાર નથી. તિરંગા કોલર જ અમારા માટે મહત્વ ધરાવે છે. કેન્દ્ર સરકારના પ્રયાસોને કારણે જ વિશ્વભરના એનઆરઆઇ સમુદાયમાં એક વિશ્વાસનું નિર્માણ થયું છે. જેના કારણે હવે ‘બેસ્ટ માઇન્ડ’ સ્વદેશ પરત ફરી રહ્યાં છે.